Τροντ Σόλιντ

Ο Τροντ Σόλιντ (νορβηγικά: Trond Sollied) είναι προπονητής ποδοσφαίρου, γνωστός στην Ελλάδα για την συνεργασία του με τον Ολυμπιακό από το 2005 έως το 2007.

Καριέρα

Τα πρώτα χρόνια 
Γεννήθηκε στις 29 Απριλίου 1959 και έκανε τα πρώτα του ποδοσφαιρικά βήματα το 1976 παίζοντας ως μέσος στη Moss Idrettslag. To 1981 πήρε μεταγραφή στη Βολερέγκα, με την οποία κατέκτησε δύο πρωταθλήματα μέσα σε 3 χρόνια, και το 1984 μετακόμισε στην Ρόσενμποργκ ΜΚ στην οποία έμεινε για επτά χρόνια κατακτώντας τρία πρωταθλήματα και δύο κύπελλα αγωνιζόμενος ως κεντρικός αμυντικός.

Δεκαετία 1990 
Στη συνέχεια (1991) πήρε μεταγραφή στην Μπόντο Γκλιμτ (Bodø/Glimt)  η οποία εκείνη την περίοδο αγωνιζόταν στην Β΄ κατηγορία της Νορβηγίας. Σε αυτήν την ομάδα άρχισε το 1992 και την προπονητική του καριέρα αγωνιζόμενος ως ποδοσφαιριστής/προπονητής, καθώς είχε το δίπλωμα του του τεχνικού από την ηλικία των 23 ετών. Εκείνη τη σεζόν κέρδισε το πρωτάθλημα στη δεύτερη κατηγορία και ανέβασε την ομάδα του στην Α΄ Κατηγορία της Νορβηγίας. Την επόμενη σεζόν (1993) κατέκτησε με την Μπόντο Γκλιμτ το κύπελλο Νορβηγίας και την οδήγησε στην δεύτερη θέση του νορβηγικού πρωταθλήματος η οποία ήταν και η υψηλότερη στην ιστορία της ομάδας. Αυτή ήταν και η τελευταία χρονιά του ως ποδοσφαιριστής, αφού στο τέλος της αποσύρθηκε. Παρέμεινε στη θέση του προπονητή της Μπόντο Γκλιμτ.

Ως ποδοσφαιριστής έχει συμμετάσχει σε 15 επίσημα παιχνίδια της εθνικής Νορβηγίας και έχει πετύχει ένα τέρμα.

Το 1994 η ομάδα του τερμάτισε 10η στο νορβηγικό πρωτάθλημα, την επόμενη χρονιά όμως κατάφερε να ανέβει στην τρίτη θέση. Το 1996 η Μπόντο Γκλιμτ έφτασε μέχρι τον τελικό του κυπέλλου όπου αποκλείστηκε από την Τρόμσο I.L, η πορεία της όμως στο πρωτάθλημα δεν ήταν τόσο καλή αφού τερμάτισε 10η. Αυτή ήταν και η τελευταία χρονιά του Σόλιντ στην ομάδα καθώς στο τέλος της σεζόν απολύθηκε λόγω κάποιας διαφωνίας με τη διοίκηση και τους παίκτες. 
 
Την ίδια χρονιά επέστρεψε στην Ρόσενμποργκ ΜΚ ως βοηθός προπονητή στο πλευρό του Νιλς Άρνε Έγκεν. Εκείνη τη χρονιά η Ρόσενμποργκ κατέκτησε το πρωτάθλημα, και έφτασε μέχρι τα προημιτελικά του Τσάμπιονς Λιγκ όπου και αποκλείστηκε από τη Γιουβέντους (3-1).

Όταν ο Έγκεν αποχώρησε, ο Σόλιντ ανέλαβε τη θέση του προπονητή της Ρόσενμποργκ ΜΚ οδηγώντας τη για άλλη μια χρονιά στην κατάκτηση του πρωταθλήματος. Επίσης κατέκτησε και το Σκαντινάβιαν Μάστερς (Scandinavian Masters), διοργάνωση στην οποία μετέχουν οι πρωταθλητές Νορβηγίας, Δανίας και Σουηδίας. Στο Τσάμπιονς Λιγκ η ομάδα τερμάτισε δεύτερη στη φάση των ομίλων αλλά δεν προκρίθηκε στην επόμενη φάση γιατί σύμφωνα με τους τότε ισχύοντες κανονισμούς προκρινόταν μόνο ο πρώτος από κάθε όμιλο.

Το 1999 ο Σόλιντ άφησε το νορβηγικό πρωτάθλημα και δοκίμασε την τύχη του στο Βέλγιο. Η πρώτη ομάδα που ανέλαβε ήταν η KAA Γκενκ η οποία κατέλαβε την όγδοη θέση στο Βελγικό πρωτάθλημα.

Δεκαετία 2000 
Το 2000 δέχτηκε την πρόταση της Μπριζ στην οποία συνέχισε την καριέρα του. Τις δύο πρώτες σεζόν (1999/00-2000/01) δεν κατάφερε να κατακτήσει κάποιον τίτλο καθώς η ομάδα τερμάτισε δεύτερη με -8 και -5 βαθμούς διαφορά από τον πρώτο. Τη σεζόν 2001/02 όμως κατέκτησε το Βέλγικο super cup και το κύπελλο αλλά όχι το πρωτάθλημα καθώς η Μπριζ τερμάτισε πάλι δεύτερη 2 βαθμούς πίσω από τον πρώτο. Το 2003 κατέκτησε το πρώτο του πρωτάθλημα στο Βέλγιο με πολύ καλή επίδοση της ομάδας, καθώς έκανε ρεκόρ σκοράροντας 96 γκόλ σε 32 παιχνίδια και τερματίζοντας 8 βαθμούς μπροστά από την δεύτερη ΡΣΚ Άντερλεχτ. Επίσης κατέκτησε για δεύτερη συνεχόμενη χρονιά το βελγικό super cup. Στο Τσάμπιονς Λιγκ η ομάδα προκρίθηκε μέσω του δεύτερου και τρίτου προκριματικου στη φάση των ομίλων νικώντας τις ΦΚ Ντινάμο Βουκουρεστίου και ΦΚ Σαχτάρ Ντονέτσκ. Στη φάση των ομίλων τερμάτισε 3η και συνέχισε στο Κύπελλο ΟΥΕΦΑ, όπου έχασε από τη Στουτγκάρδη με 3-1

Την ίδια χρονιά του έγινε πρόταση να αντικαταστήσει τον Νιλς Γιόχαν Σεμπ στην εθνική Νορβηγίας. Ο Σόλιντ αντιπρότείνε να το πράξει χωρίς να αφήσει το πόστο του στην Κλαμπ Μπριζ, το αίτημα του όμως δεν έγινε δεκτό και τελικά την εθνική Νορβηγίας ανέλαβε ο Åge Hareide, προπονητής της Ρόσενμποργκ ΜΚ. εκείνη την περίοδο.

Το 2004 η Μπριζ δεν κατάφερε να υπερασπιστεί τον τίτλο του πρωταθλητή καθώς τερμάτισε 2η, 9 βαθμούς πίσω από τον πρώτο. Κατέκτησε όμως για 3η συνεχόμενη χρονιά το βελγικό super cup. Στην Ευρώπη τερμάτισε και πάλι 3η στη φάση των ομίλων του Τσάμπιονς Λιγκ και συνέχισε στο ΟΥΕΦΑ. Εκεί νίκησε την Ντέμπρετσενι ΒΣΚ με 1-0, αλλά έχασε στην επόμενη φάση από την Μπορντό με 1-4. Την επόμενη σεζόν (2004/05) ο Σόλιντ πήρε το δεύτερο πρωτάθλημα Βελγίου και έφτασε μέχρι τον τελικό του κυπέλλου. Στο Τσάμπιονς Λιγκ όμως δεν κατάφερε να προκριθεί στη φάση των ομίλων καθώς αποκλείστηκε από τη ΦΚ Σαχτάρ Ντονέτσκ με 6-1. Στο Κύπελλο ΟΥΕΦΑ έφτασε στην φάση των ομίλων νικώντας την Σατό με 1-6. Στην συνέχεια όμως δεν μπόρεσε να προχωρήσει καθώς σ' αυτή τη φάση κατάφερε να αποσπάσει μόνο μία νίκη.

Το καλοκαίρι του 2005 ο Σόλιντ άφησε την Μπριζ και μετακόμισε στον Ολυμπιακό. Την σεζόν 2005-2006 κέρδισε εύκολα το νταμπλ (κάνοντας μάλιστα ρεκόρ 16 συνεχόμενων νικών στο πρωτάθλημα και κερδίζοντας όλους τους αγώνες με Παναθηναϊκό και ΑΕΚ), δεν κατάφερε όμως να κάνει καλή πορεία στο ευρωπαϊκό πρωτάθλημα, καθώς η ομάδα του Πειραιά τερμάτισε στην 4η θέση του ομίλου.

Διέκοψε την συνεργασία του με τον Ολυμπιακό στα μισά της σεζόν 2006-2007 έχοντας κάνει έναν καλό πρώτο γύρο στο πρωτάθλημα και στο κύπελλο. Ο λόγος του διαζυγίου ήταν οι κακές εμφανίσεις του Ολυμπιακού στο Τσάμπιονς Λιγκ και ιδιαίτερα στους εντός έδρας αγώνες. Συνέχισε την προπονητική του καριέρα την περίοδο 2007-08 στη βελγική Γάνδη, ενώ από το 2008 είναι προπονητής της ολλανδικής ΣΚ Χερενφέιν, με την οποία κατέκτησε το Κύπελλο Ολλανδίας του 2009 με αντίπαλο τη ΦΚ Τβέντε.

Παραπομπές

Νορβηγοί ποδοσφαιριστές
Νορβηγοί προπονητές ποδοσφαίρου
Νορβηγοί ποδοσφαιριστές στο εξωτερικό
Προπονητές ποδοσφαίρου Ολυμπιακού Πειραιώς
Αμυντικοί ποδοσφαιριστές
Ποδοσφαιριστές Εθνικής Νορβηγίας
Προπονητές ποδοσφαίρου ΣΚ Χέρενφεν
Προπονητές ποδοσφαίρου ΚΑΑ Γάνδη
Προπονητές ποδοσφαίρου Κλαμπ Μπρυζ
Προπονητές ποδοσφαίρου Λιρς ΣΚ
Προπονητές ποδοσφαίρου Ρόσενμποργκ ΜΚ
Προπονητές ποδοσφαίρου Αλ Αχλί ΣΚ (Τζέντα)
Προπονητές ποδοσφαίρου Ελάζιγκσπορ
Προπονητές ποδοσφαίρου ΦΚ Μπόντε/Γκλιμτ
Ποδοσφαιριστές Βολερένγκα Φούτμπαλ
Προπονητές Σούπερ Λιγκ Ελλάδας
Ποδοσφαιριστές Ρόσενμποργκ ΜΚ
Ποδοσφαιριστές ΦΚ Μπόντε/Γκλιμτ
Προπονητές Σούπερ Λιγκ Τουρκίας
Ξένοι προπονητές ποδοσφαίρου στην Ελλάδα
Προπονητές ποδοσφαίρου Έρεντιβιζι